**НОВА ВИСОКООБРАЗОВНА ПОЛИТИКА И СТРАТЕГИЈА**

**ЗА ДОБИВАЊЕ НА НОВИ И КВАЛИТЕТНИ ЗНАЕЊА**

**NEW HIGHER EDUCATION POLICY** **AND STRATEGY**

**ON RECEIVING THE NEW KNOWLEDGE AND QUALITY**

**Ph.D JOVE KEKENOVSKI**  
University "St. Kliment Ohridski" - Bitola  
Faculty of Tourism and Hospitality - Ohrid  
Republic of Macedonia

**Апстракт**

Со прифаќањето на Мagna Charta Univerzitatum, повелба која ги опсервира основните универзитетски вредности и права, Република Македонија се обврза да ги промовира најдлабоките универзитетски вредности, традиции и права и да промовира и стимулира силни врски меѓу сите европските универзитети, а додека со потпишувањето на Болоњската декларација[[1]](#footnote-1) и со донесувањето на Законот за високо образование како и неговите измени и дополни недвосмислено ја потврди обврската за европеизација на македонското високо образование. Ова во пракса значеше да се отпочне со процесот на реформирање на постојниот систем на високо образование се со цел да се добијат компатибилни и споредливи степени на високо образование со оние кои се практикуваат во ЕУ. Сумирајќи ги досегашните резултати по поминато повеќе од една декада од примената на Болоњскиот процес на површина произлегуваат многуте недоследности, недоречености и импровизации кои не ги донесоа очекуваните позитивни резултати. Заради спречување на понатамошното опаѓање на квалитетот на високото образование односно спречување на понатамошната ерозија на високообразовниот систем неопходно е потребна нова високообразовна политика и стратегија се со цел идните генерации да се здобијат со нови и квалитетни знаења, толку неопходни за создавање на респектибилна нација.

**Apstrakt**

By accepting the Magna Charta Univerzitatum, Charter observing fundamental university values and rights, the Republic of Macedonia is committed to promote the university's deepest values, traditions and rights, and to promote and encourage strong links between all European universities, while the signing of the Bologna Declaration[[2]](#footnote-2) and the adoption of the Law on Higher Education and its amended unambiguously confirmed the obligation of Macedonian Europeanisation of higher education. This in practice meant to commence the process of reforming the current system of higher education in order to obtain compatible and comparable degrees of higher education to those who practice in the EU. Summarizing the results so far spent more than a decade of implementation of the Bologna process the resulting surface many inconsistencies, ambiguities and improvisations that did not produce the expected positive results. In order to prevent further deterioration of the quality of higher education that prevent further erosion of the higher education system necessarily need a new higher education policy and strategy in order for future generations to acquire new knowledge and quality, so necessary for creating respected nation.

**НОВА ВИСОКООБРАЗОВНА ПОЛИТИКА И СТРАТЕГИЈА**

**ЗА ДОБИВАЊЕ НА НОВИ И КВАЛИТЕТНИ ЗНАЕЊА**

**Вовед**

Кон средината на месец септември 2003 година, Република Македонија со потпишувањето на Болоњската декларација стана рамноправен член на европското семејство на земји кои се обврзуваа да ги следат и реализираат препораките од Болоњскиот процес како и заедничката определба за креирање на единствен европски простор на високо образование[[3]](#footnote-3). Како една од потписничките на Болоњската декларација, Република Македонија, а во нејзино име Владата односно Министерството за образование и наука, се обврза во првата декада на ХХI век да ја приспособи и реформира својата политика во високото образование, се со цел да овозможи реализација на целите произлезени од пристапувањето и прифаќањето на Болоњскиот процес. Реформите во високото образование главно требаше да бидат насочени кон неколку пункта и тоа: 1). усвојување на нов систем заснован на три главни циклуси - додипломски, пост-дипломски и докторски студии, 2). воведување на систем на кредити, 3). промоција на мобилност и надминување на пречките за слободно движење, 4). усвојување на систем на лесно препознатливи и споредливи степени и воведување на додаток на дипломата (Diploma Suplement), 5). вклучување на студентите како партнери во процесот на изградба на европскиот простор на високото образование, 6). воведување на доживотно учење, 7). промоција на европската соработка во осигурувањето на квалитетот преку развивање на споредливи стандарди, критериуми и методологија, меѓуинституционална соработка, развој и размена на предметни програми, интегрирани студиски програми, практична настава, обука и истражување, 8). зголемување на атрактивноста и компетитивноста на европскиот простор на високото образование, се со цел да се прошират можностите за соработка и мобилност со земји надвор од европскиот простор на високото образование, 9). докторски студии и синергија помеѓу европскиот простор на високото образование и европскиот простор на истражување и др[[4]](#footnote-4).

**Што очекувавме, а што добивме со примената на Болоњскиот процес на образование?**

Имплементацијата на Болоњската декларација, односно студирањето според Европскиот кредит-трансфер систем на студентите требаше да им овозможи: зголемена ефикасност во студирањето, мобилност на студентите и академскиот кадар, подобрен квалитет на образовниот процес; активна улога на студентите во обезбедувањето квалитет; зголемување на можноста за вработување на дипломираниот кадар на националниот и на европскиот пазар на трудот; засилена научно-истражувачка работа; осигурана конкурентност и компатибилност на европскиот и на светскиот академски пазар и др. За сиве овие години од неговата примена за релативно кратко време, изменета е наставата на универзитетите, воведено е континуирано оценување, подобрена е ефикасноста на студирањето во смисла на зголемената просечна оценка како и зголемен број на дипломираните студенти. Зголемен е и процентот на млади луѓе кои се запишуваат на универзитетите, но истовремено спуштени се критериумите за оценување кое за последица го има намалениот квалитетот на студиите. Значи доведени сме во една апсурдна ситуација каде од една страна имаме експанзија на високото образование, а од друга намалување на квалитетот на студирањето?! И затоа едно од најтешките и најмачни прашања која ја мачи академската заедница, а посебно студентите е прашањето дали првите генерации од воведувањето на Болоњскиот процес се жртвена генерација односно дали тие се непотребно жртвувани како генерација.

Со усвојувањето на Законот за високото образование и измените и дополнувањата на истиот[[5]](#footnote-5) се создадоа неопходни законски претпоставки за успешна имплементација на ЕКТС и дизајнирање на студиските и предметните програми според принципите на Болоњскиот процес. Меѓутоа тој лошо се спроведе во праксата односно се остварија само мал дел од очекуваните придобивки. На што се должи ова, е прашање кое постојано се поставува не само во академските кругови туку и пред целата јавност?. Денес најголем дел од академскиот кадар се согласува и тврди дека тоа е резултат на неавтентичниот т.е на механичкиот пристап при имплементацијата на Болоњската декларација односно нејзина втемеленост на принципот на октроираност при примената, притоа неводејќи сметка за реалните состојби и можноста за воведување на сопствени и самостојни креативни решенија. Неесоодветната координираност на субјектите во процесот на имплементација на декларацијата и недоволно јасните и прецизни политики од страна на надлежните институции се следните причини за незадоволителните резултати, а секако тука не смеат да се занемарат и условите под кои се вршеа промените кои се карактеризираа со нагласена инертност и некоординираност и др. Самиот Закон за високо образование како и интерните документи што ги донесуваа универзитетите и другите високообразовните институции, не обезбедија чисти и јасни упатства за реформата на високото образование. Поради тоа, не само универзитетите, туку и факултетите индивидуално пристапуваа кон трансформација на студиските и предметните програми. Факт е дека наставните програми се реформираа или креираа во согласност со Болоњскиот процес, но тоа во голем дел се однесува на формалните, но не и на содржинските аспекти на истите. Ако на формалната имплементација на поголемиот број на сегменти на Болоњскиот процес и се додаде и несоодветната финансиска поддршка тогаш е сосема јасно зошто не се реализираа посакуваните цели.

Отворањето дисперзирани факултети е дел од обрските превземенеи со практикувањето на Болоњскиот процес со кој е декларирана и социјалната компонента во високото образование, што подразбира негово приближување кон корисниците, односно кон студентите, со што ќе се овозможи далечината да не биде причина за пристап кон високото образование. Во желбата да се направи студирањето подостапно за сите, се пристапи кон процес на дисперзирање на високото образование. Набрзина испланираниот и без јасна визија процес на дисперзија резултираше со низа непосакувани и неочекувани ефекти, чиј заеднички именител е намалувањето на квалитетот на студирањето. Во обидот да се дисперзираат студиите не се водеше сметка за постојната инфраструктура, за просторни капацитети како и за потенцијалите на човековите ресурси (професори и асистенти) кои требаа да бидат основни носители во оживотворување на замислената дисперзија на високото образование. И затоа и овој процес резултираше со намалување на квалитетот на високото образование.

По поминати повеќе од една декада од практикувањето на системот од Болоња се повеќе станува јасно дека истиот не ги оправда очекувањата. Примената на Болоњскиот систем во Македонија се повеќе се соочува со голем број проблеми, кои се резултат на политичките и социо-економските услови во државата. Практикувањето на Болоњскиот процес и стекнатите искуства од неговото практикување не ни овозможи да го согледаме иновирањето и модернизирањето на наставно образовнниот процес во вистинска смисла на зборот, а додека примената на новите форми и методи на работа во процесот на осознавањето и учењето доведоа студентите и понатаму репродуктивно и рецептивно да ги осознаваат и ги учат наставните содржини. Професорите останаа затрупани со бирократските процедури поради ЕКТС бодовите, а мобилноста не е значително зголемена. Денес Република Македонија е многу далеку од поставената цел за 20% мобилност, што е европско ниво.

Бројот на студенти кои секоја година се запишуваат на факултетите постојано се зголемува. Ова обезбедува масовност, но не и квалитет на студирањето.Следниве податоци доволно говорат за оваа констатација. Така на пример: Според податоците на Државниот завод за статистика во Република Македонија во академската 2013/2014 година се запишани вкупно 57.746 студенти[[6]](#footnote-6), што претставува пораст за 1.5% во однос на академската 2012/2013 година. Најголем број на студенти или 88,5% се запишани на државните високообразовни установи, додека 11.1% се запишани на приватните високообразовни установи. Во прва година на студии, во академската 2013/2014 година се запишани 19.173 студенти или 33.2% (тука се опфатени и студентите кои по втор, трет и повеќе пати запишуваат прва година).

Во 2013 година, бројот на дипломирани студенти на додипломски студии на високите стручни школи и факултетите, изнесува 9.480 и во споредба со 2012 година е намален за 8.8%[[7]](#footnote-7). Во Република Македонија, по воведувањето Болоњскиот систем се забележува и зголемен број на студенти кои завршуваат магистерски студии. Во 2012 година со звањето магистер на науки и специјалист се стекнале 1.568 лица, што претставува зголемување за 21,2% во споредба со 2011 година. Во 2013 година со звање магистер на науки и специјалист се стекнале вкупно 1. 664 лица од кои 1.558 или 93.6% се магистри и 106 или 6.4% се специјалисти. Бројот на магистри и специјалисти, во споредба со 2012 године, е зголемен за 6.1%/.[[8]](#footnote-8) Во 2013 година, најголем број од магистерските трудови, 1.012 или 65%, се од областа на општествените науки, 18.2% се од областа на техничко-технолошките науки, а останатите се од областа на хуманистичките, природно-математичките, биотехничките и медицинските науки. Исто така во 2013 година, со звањето доктор на науки се стекнале 219 лица што претставува зголемување за 50% во споредба со 2012 година и повторно најголем број од лицата докторирале во областа на општествените науки, 52.1%; на техничко - технолошките науки 14.2 %; потоа следат медицинските науки со 11.9%, а останатите лица докторирале во областа на хуманистичките науки, природно - математичките и биотехничките науки[[9]](#footnote-9).

Со воведувањето на копјутерското оценување на тестовите оценувањето во потполност се дехуманизира. Со полагањето преку тестирање студентите наместо да учат да се изразуваат, дебатираат и аргументираат, доведени се во ситуација дa заокружуваат одговори при што најчесто се служат со разни технички помагала за препишување, додека професорите и нивните асистенти доведени се во ситуација да ја играат улогата на полицајци или чувари. Влеговме во еден лавиринт од кој не можеме да излеземе, а резултат на тоа е намален квалитет на студирањето каде од студентот не се бара да размислува критички и креативно и наместо да се подготвува за испити и да аргументира тој се впушта во собирање бодови со сите дозволени и недозволени средства. Јавноста и студентите досега гледаа на Болоњската декларација само низ призмата на ЕКТС-системот. Денес за студентите Болоњскиот процес е материјализиран во поимот ЕКТС. Студентот сега ја практикува филозфијата како полесно да ја помине годината, а не како нешто повеќе да научи и да се надгради.

**Како понатаму?**

За начинот на кој беше направена реформата на високото образование во Република Македонија досега не видовме некоја сериозна анализа како од страна на ресорното министерство (МОН) така и од самите универзитети. Со анализа на реформата првенствено се занимаваа некои ,,невладини” организации кои за оваа своја активност главно беа финансирани од ресорното министерство односно од Владата на Република Македонија. И токму поради тоа тие по секоја цена настојуваа примената на Болоњскиот процес и самата реформа да ги прикажат како успешно спороведени и завршени приказни.

Во моментов сите сме сведоци како се создава армија на кадри кои во отсуство на квалитетно образование стануваат се поголем проблем за стопанството односно проблем на државата. Веќе подолго време се погласни стануваат жалбите на стопанствениците за слабиот квалитет на кадарот што произлегува од високообразовните институции, што е логична последица на немањето на воспоставени механизми за постигнување на квалитет во високото образование. Квалитетот на образованието е јавна одговорност и државата не може и не смее да крева раце, односно да се дистанцира од одговорноста. Високото образование претставува јавно добро кое е од посебен интерес за државата.

За да се остварат посакуваните цели но и за да се корегираат досегашните незадоволителни резултати од примената на Болоњската декларација првиот чекор кој треба да се превземе е узвојување, афирмација и имплементација на нова високообразовна политика и национална развојна стратегија за високо образование за период 2015-2025 година. Оваа нова политика и национална развојна стратегија не треба да биде сватена како бегање од Болоњскиот процес туку како инструмент и средство за квалитативно подобрување на ефектите од практикувањето на основните начела и заложби на декларацијата при што и едната и другата треба во целост да ги испочитуваат општите принципи за развојот на високото образование и научноистражувачките институции.[[10]](#footnote-10) Реализацијата на новата високообразовна политика и национална развојна стратегија ќе се одвива преку спроведување на реални оперативни планови, со строго утврдени временски рамки, тековни цели и конкретни задачи и со утврдени приоритети на промените.

Приоритетите на новата високообразовна политика и национална развојна стратегијата треба да биде насочена кон неколку правци: подигнување на квалитетот на образованието, промовирање и зголемување на мобилноста на студентите и академскиот кадар, високо образование засновано на квалитетно подобрени перформанси на научноистражувачката дејност и стимулирање научноистражувачки проекти, сведување на процесот на дисперзирање на студиите на реално ниво и реални потреби,стандардизирање на пристапот до високото образование, реафирмација на идеата за интегриран универзитет, стимулирање за користење на методологија и технологија на е-учење и др.

1. **Подигнување на квалитетот на образованието.** Основниот приоритет на Министерството за образование и наука на Република Македонија во идната декада треба да биде насочен кон подигнување на квалитетот на високото образование и произведување на квалитетен академски кадар. Новата политика и стратегија треба да обезбедат консолидација и хармонизација на системот на високо образование преку креирање и перманентно унапредување на системот за осигурување на квалитетот на образовниот процес[[11]](#footnote-11). Во оваа смисла потребно е изедначување на квалитетот на високото образование на ниво на високообразовни установи и на ниво на студиски програми и континуитет на процесот на модернизација на судиските програми кои треба перманентно да ги следат современите текови на научниот, културниот, социјалниот и економскиот развој, така што крајниот резултат од образованието, мерен преку квалитетот на научна и стручна оспособеност, треба во потполност да одговара на барањата на пазарот на работна сила. За подигнување на квалитетот на образованието потребно е новата политика да го унифицира системот на оценување земајќи го во предвид и задолжителниот усмен испит. Ова би значело редефинирање на постојниот систем односно шема за формирање на завршната оценка на студентот. Новиот систем на оценување апсолутен приоритет ќе треба да му даде на усмениот испит, а положените колквиуми да бидат само услов за излегување на усмениот испит. Завршната оценка би се формирала по следнава шема: 20+20+20+40 = 100 (20 поени за I и II колквиум, 20 поени од присуство на настава и вежби, изработка на семинарски и проектни задачи и практична настава или истражувачка работа и 40 поени од усмен испит).
2. **Промовирање и зголемување на мобилноста на студентите и академскиот кадар.** Промовирањето на мобилноста станува исклучително важна тема во политиките на високото образование и важен елемент за интернационализација на високото образование. Неопходно е потребно креирање и афирмација на национална и регионална програма за мобилност и програми за мобилност засновани на билатерални договори кои експлицитно ќе се залагаат за промовирање и унапредување на мобилноста на академскиот кадар и студентите како и изградба на систем за следење на ефектите од реализација на програмите за мобилност, кој за жал го нема во најголемиот број на држави членки на ЕУ[[12]](#footnote-12).
3. **Високо образование засновано на квалитетно подобрени перформанси на научноистражувачката дејност и стимулирање научноистражувачки проекти**. Научното истражување е основен предуслов за социјален, економски, културен и секаков друг напредок, па во таа смисла освен зголемување на средствата за истражување и иновацииа, потребно е да се обезбеди истражувањето и развојот на иновациите во соодветна мерка да бидат составен дел на студиските програми како и содржини со кои се стимулира унапредување на практичните вештини и компетенции. Стимулација на универзитетите во својата структурна и организациона поставеност да вклучат истражувачки и истражувачко-развојни институти и на тој начин да го јакнат истражувачкиот и образовниот потенцијал како и воспоставување на институционални и други облици на соработка со креирање на интра и интер-универзитетска мрежа на соработка.
4. **Процесот на дисперзирање на студиите да се сведе на реално ниво и реални потреби** и истиот да биде проследен со вложување на дополнителни финансиски средства за модернизирање и одржување на објектите каде што се одвива наставата, но исто така мора да се води сметка и за исплата на реален надоместок за дополнително вложениот труд на професорскиот и асистентскиот кадар. Од овој аспект мора малку повеќе да се размисли за димензијата наречена ,,академски дух”, кој не се создава и гради лесно и насекаде, а истиот во најголем број случаи може да биде морален водич на еден студент или професор. Во спротивно ќе имаме дополнителна ,,провинцијализација” на високото образование и дополнителен пад на квалитетот на образовниот процес кој се повеќе ќе произведува квантитет наместо квалитет. Зголемување на средствата од буџетот наменети за високото образование и нивното соодветното и рационално искористување ја намалува опасноста од опаѓање на квалитетот на високото образование[[13]](#footnote-13).
5. **Стандардизирање на пристапот до високото образование**, односно утврдување на критериуми и стандарди за тоа кој може да се запише на факултет, а кој неможе. Во таа смисла стратегијата треба да даде насоки за да се унапреди квалитетот и селекција на кандидати и да се унифицира уписот на високообразовните институции, преку зголемување на квалитетот на завршните испити во средните училишта. Само оние кои имаа положено матура да можат да се учествуваат на конкуресите за упис и да бидат рангирани, и тоа како на државните така и на приватните високо образовни институции.
6. Новата високообразовна политика и национална развојна стратегија треба да биде насочена кон **релизација на заложбата за функционирање на интегрирани, а нè на централизирани или на полуцентрализирани универзитети**. Потребна е реафирмација на оваа идеја и враќање на универзитетите на патот на интеграцијата и овозможување на нови форми на вертикално и хоризонтално функционално поврзување. Потребно е да се интегрираат функциите во областа на стратешкото планирање, при донесување на наставните и студиски програми, при обезбедувањето и контролата на квалитетот, при политиката на упис на студентите, при изборот на наставиците во наставни и научни звања, кај инвестициите, во меѓународната соработка, при изградбата и развојот на единствен информационен систем, политиката на стандарди и остварување на приходи, политиката на вработување и ангажиране на наставници и др. Ваквата интегрираност ќе овозможи да се оствари поголема ефикасност и рационалност при користење на сопствените средствата, ќе ја задржи и унапреди автономијата и ќе ја зголеми општествената одговорност на сите универзитетски единици како и на сите субјекти во високо образовниот процес. Внатрешната организација на универзитетите да се прилагоди на тој начин што ќе им овозможи на факултетите да можат да реализираат заеднички интердисциплинарни, мултидисциплинарни и трансдисциплинарни студиски програми и научно-истражувачки проекти.
7. **Стимулирање за користење на методологија и технологија на е-учење** како дополна на традиционалното учење без разлика дали се работи за студирање на далечина или во класичен облик или пак за комбиниран начин на студирање. Стандардите за квалитет за студиите на далечина да се усголасат со праксата во светот и ЕУ.

**Користена и консултирана литература**

* Јове Кекеновски, ,,Влијанието на државата и приватниот капитал врз автономијата и менаџментот на интегрираните универзитети”, Втора Интернационална Конференција: Знаењето- Капитал на иднината, Новите знаења за новите луѓе, Охрид 21-23 мај 2014,
* Мирослав Андоновски, Интегриран универзитет - легислатива и практика”, XVIII Skup Trendovi razvoja: ,,Internacionalizacija Univerziteta” Kopaonik, 27/02­­-01/03, 2012,
* Љупчо Печијаревски, ,,Високото образование во Република Македонија-состојби, проблеми и перспективи”, научно списание Еквилибриум бр.6, март, 2012 година, Економски факултет, Прилеп
* Smail Klarić, Esad Bajramović, Fadil Islamović, Atif Hodžić, ,,Integrirani system kvaliteta u visokom obrazovanju” - Naučno-stručni skup sa međunarodnim učešćem, ”Kvalitet 2011”, Neum, B&H, 01 - 04 juni, 2011,
* Srbijanka Turajlić, Staša Babić, Zoran Milutinović, , ,,Alternativna akademska obrazovna mreža”, Evropski univerzitet 2010, Beograd 2009,
* Mobility Strategy 2020 for the European Higher Education Area
* Национална програма за развој на високото образование 2005-2015 година, Министерство за образование и наука на Република Македонија, Скопје 2005,
* Универзитет “Св. Кирил и Методиј” - Скопје, ,,Стратегија 2003 - 2010”, Скопје, мај, 2004.
* Универзитет ,,Св. Климент Охридски” - Битола, ,,Програма на институционален развој на Универзитетот ,,Св. Климент Охридски”- Битола (2003-2007), Битола, февруари 2004,
* Виолета Чепујноска, Бернд Баумгартл, Божин Доневски и Јохен Фрид, ,,Обезбедување квалитет во високото образование: Од анализа кон подобрување - Упатства за Македонија во контекст на тековната практитка во Европа”, Скопје, мај 2004,
* Закон за високото образование, ,,Службен весник на Република Македонија“ бр. 35/2008; 103/2008; 26/2009; 83/2009; 99/2009; 115/2010; 17/2011; 51/2011; 123/2012; 15/2013 и 24/2013,
* Закон за основање на државен универзитет во Тетово, (,,Службен весник на Република Македонија”, бр. 8/2004),
* Одлукa на Уставeн суд на Република Македонија, У.бр. 80/2008 од 3 декември 2008 година, објавена во „Службен весник на Република Македонија“ бр. 162/2008,
* Одлукa на Уставeн суд на Република Македонија, У.бр. 98/2011 од 3 април 2013 година, објавена во „Службен весник на Република Македонија“ бр. 57/2013.

1. Република Македонија ја потпиша Болоњската декларација на 19 септември 2003 година, [↑](#footnote-ref-1)
2. Macedonia signed the Bologna declaration on September 19, 2003 [↑](#footnote-ref-2)
3. Национална програма за развој на образованието во Република Македонија 2005-2015, Министерство за образование и наука на Р. Македонија [↑](#footnote-ref-3)
4. Поопширно за ова види во ,,Национална програма за развој на образованието на Република Македонија 2005-2015 година со придружни програмски документи”, Министерство за образование и наука на Рeпублика. Македонија [↑](#footnote-ref-4)
5. Закон за високото образование, ,,Службен весник на Република Македонија“ бр. 35/2008; 103/2008; 26/2009; 83/2009; 99/2009; 115/2010; 17/2011; 51/2011; 123/2012; 15/2013 и 24/2013 [↑](#footnote-ref-5)
6. Бројот на запишани студенти - жени изнесува 31.450 или 54.5% од вкупниот број на запишани студенти во учебната академска 2013/2014 година. [↑](#footnote-ref-6)
7. Од вкупниот број дипломирани студенти, 82.3% се редовни, а 17.7% се вонредни студенти. Процентот на дипломирани студенти-жени изнесува 56.3 %. Од вкупниот број студенти 40.0% дипломирале во рок, додека 60.0 % дипломирале по рокот. [↑](#footnote-ref-7)
8. Учеството на жените магистри во вкупниот број на лица кои стекнале научен степен магистер на науки во 2013 година изнесува 57.4%. [↑](#footnote-ref-8)
9. Бројот на жените кои одбраниле докторска дисертација во текот на 2013 година изнесува 119 кандидати што претставува 54.3% од вкупниот број на лица кои докторирале во 2013 година. Од вкупниот број докторирани лица, најголем процент, 55.7%, својата професија ја вршат во образовната дејност. [↑](#footnote-ref-9)
10. Според проф Љупчо Печијаревски тие принципи се: академска слобода, автономија и либерализација; квалитет; праведност; транспарентност; интегративност; граѓанска одговорност; поврзаност со пазарот на труд; економска одржливост и доживотно учење - ,,Високото образование во Република Македонија-состојби, проблеми и перспективи”, научно списание Еквилибриум бр.6, март 2012 година Економски факултет, Прилеп [↑](#footnote-ref-10)
11. При изградбата на системот за следење на квалитет во високото образование треба да се води сметка тој да ги содржи европските стандарди за високо образование (European Standards and Guidelines, ESG), перманентно да се следи нивното упаредување и во него да бидат имплементирани етичките норми и принципи, развој на посебни стандарди со кои се унапредува и осигурува квалитетот во областа на вториот и третиот циклус на студии. [↑](#footnote-ref-11)
12. Мобилноста на кадарот е интегрален дел од глобалните цели. Сето тоа неодамна е објаснето во „Стратегијата за мобилност за Европската високообразовна област 2020 ,,Mobility Strategy 2020 for the European Higher Education Area усвоена од Министрите на земјите членки на Европската високообразовна област. Меѓутоа и покрај политичкото внимание кое го предизвикува оваа тема изненадувачки малку информации се достапни поврзани со мобилноста на кадарот на Европско ниво. [↑](#footnote-ref-12)
13. Европската комисија во планираниот буџет на ЕУ за периодот од 2014 до 2020 година,   
    предложи ставката наменета за образование да се зголеми за 73% за обука на млади и 46% за наука. [↑](#footnote-ref-13)